Яҡташтары Аликты ике яғынан ныҡ ҡына ҡымтып тотоп, сығыуға йүнәлделәр. Көндөҙ генә зәһәр, һалҡын ҡарашлы, күрҙегеҙме, ниндәй сибәр башҡорт ҡыҙын мин эләктерҙем, тип маһайыбыраҡ йөрөгән Алиҡ әле саҡ аяҡтарын һөйрәп, меҫкен генә башын эйеп залдан сығып китте. Ғүмәр эштең былай килеп сығыуына ҡыуанманы ла, мотлаҡ ҡораллы боевиктар алдында, уға ярҙам да итә алманы. Рәсимә лә барыһын да аңлап, яҡын килергә ҡыйманы... Ҡунаҡтар, иһә, был ваҡытта кейәү егетенең туйҙа юҡлығын ғына түгел, ә уның артабанғы яҙмышының да хәл ителеүен белмәйҙәр ине әле...